text: У мэтах падрыхтоўкі арганізацый раёна да работы ў асенне-зімовы перыяд праведзена штабная трэніроўка па аператыўным ухіленні магчымых надзвычайных сітуацый у сістэмах цепла-, вода-, энерга- і газазабеспячэння. Арганізатарам такіх вучэнняў стаў райаддзел па надзвычайных сітуацыях.
  Былі раздадзены практычныя і ўмоўныя заданні, з якімі адпаведныя службы павінны былі справіцца ў вызначаныя тэрміны. Адна з умоўных сітуацый, напрыклад, была наступнай: выпала вялікая норма снегу, моцныя маразы, што справакавала абрыў ліній сувязі і электраперадач. У выніку выйшла са строю трансфарматарная падстанцыя РЭС, парушылася электразабеспячэнне населеных пунктаў Пяршайскага і Валожынскага сельсаветаў. Былі і іншыя заданні, якія патрабавалі сумесных зладжаных дзеянняў некаторых службаў, выезду на месца здарэння. Зроблены вывады, што ў сітуацыйнага штаба высокая гатоўнасць у выпрацоўцы кіраўніцкіх рашэнняў, а ў адпаведных службаў цеснае ўзаемадзеянне і аператыўнасць.
  Валожынскі РКБА запускае ў вытворчасць новую калекцыю. Упершыню гэта будзе верхняе жаночае адзенне ў рознай каляровай гаме. У продажы з’явіліся таксама падшываныя коўдры ўласнай вытворчасці з сучаснай тканіны і падушкі, напоўненыя “файбертэкам”. Яны ўпакаваны ў прыгожыя і зручныя сумкі і стануць добрым падарункам на любую ўрачыстасць.
  Раней бытавікі больш спецыялізаваліся на рабочым адзенні і мужчынскіх куртках. Цяпер жа, якраз да сезона, распрацавалі мадэлі жаночых уцепленых куртак. Для гэтага набылі адпаведную тканіну 11 колераў. Адначасова распрацавалі і модныя падлеткавыя курткі для дзяўчынак – бомберы. У мінулую пятніцу новыя мадэлі з’явіліся ў продажы ў фірменным магазіне, што знаходзіцца на першым паверсе Дома быту.
  На працягу верасня ў кінатэатры “Юнацтва” райцэнтра распачаліся кіналекторыі для вучняў школ горада. З тэматыкай дадзеных кіналекторыяў пазнаёмяцца таксама вучні Івянецкай СШ і ўсіх сельскіх школ.
  Кіналекторый для вучняў пачатковых класаў называецца “Да 500-годдзя беларускага кнігадрукавання”, і для яго падабраны адпаведныя дакументальныя стужкі. Для вучняў сярэдніх класаў – “Асновы бяспекі на вадзе”, таксама падмацаваны праграмай дакументальных фільмаў. Старшакласнікі наведваюць лекторый “Дзеянні насельніцтва ў надзвычайных сітуацыях (пажар, грамадзянская абарона і г. д.)”. На кінасеансе дэманструюць не толькі дакументальнае кіно, але і ролікі, прадастаўленыя райаддзелам па надзвычайных сітуацыях.
  Мінская абласная арганізацыя Таварыства Чырвонага Крыжа перадала ў раён 612 штук ёгуртаў “Актывія” па 130 грамаў кожны на суму 305 рублёў 64 капейкі.
  Карысны прадукт атрымалі 28 ліцэістаў з ліку сірот і навучэнцаў, якія знаходзяцца ў сацыяльна-небяспечным становішчы, пяць сем’яў перасяленцаў з Украіны, 15 інвалідаў, дзеці з 16 мнагадзетных і малазабяспечаных сем’яў.
  9 верасня ў Жодзіне адбыўся чэмпіянат Мінскай вобласці па самба сярод вучняў 2000-2001 гадоў нараджэння.
  Выхаванец нашай ДЮСШ Фёдар Міхеткін у вагавой катэгорыі 70 кілаграмаў заняў другое месца. Яго трэнер – Аляксей Садоўскі.